CELEX: 52021PC0327
Language: ro
Date: 2021-06-25
Title: Propunere de REGULAMENT AL CONSILIULUI de modificare a Regulamentului (UE, Euratom) nr. 609/2014 pentru a spori previzibilitatea pentru statele membre și pentru a clarifica procedurile de soluționare a litigiilor legate de punerea la dispoziție a resurselor proprii tradiționale și a resurselor proprii bazate pe TVA și pe VNB

COMISIA EUROPEANĂ
            Bruxelles, 25.6.2021
            COM(2021) 327 final
            2021/0161(NLE)
            Propunere de
            REGULAMENT AL CONSILIULUI 
            de modificare a Regulamentului (UE, Euratom) nr. 609/2014 pentru a spori previzibilitatea pentru statele membre și pentru a clarifica procedurile de soluționare a litigiilor legate de punerea la dispoziție a resurselor proprii tradiționale și a resurselor proprii bazate pe TVA și pe VNB
            
               
         
         
            
               EXPUNERE DE MOTIVE
            
            
               1.CONTEXT
            
            
               •Motivele și obiectivele propunerii
            
            
               
                  Scopul prezentei propuneri este de a prevedea, în conformitate cu articolul 322 alineatul (2) din Tratatul privind funcționarea Uniunii Europene, dispozițiile necesare pentru stabilirea metodelor și procedurilor de punere la dispoziție a resurselor proprii. 
               
               
                  Prezenta propunere răspunde concluziilor Consiliului European din iulie 2020
                     1
                  , prin care Comisia era invitată „să ia în calcul prezentarea unei propuneri de revizuire a Regulamentului Consiliului privind metodele și procedura de punere la dispoziție a resurselor proprii pentru a face față provocărilor legate de punerea la dispoziție a resurselor proprii”.
               
               
                  Prezenta propunere vizează modificarea Regulamentului (UE, Euratom) nr. 609/2014 al Consiliului
                     2
                  , care, împreună cu Decizia privind resursele proprii
                     3
                  , stabilește procedurile și termenele-limită pentru punerea la dispoziția bugetului UE a resurselor proprii tradiționale, a resurselor proprii bazate pe taxa pe valoarea adăugată și a resurselor proprii bazate pe venitul național brut.
               
               
                  Deși Regulamentul (UE, Euratom) nr. 609/2014 al Consiliului a asigurat o ancoră solidă și stabilă pentru mecanismele de finanțare ale UE, par să fie necesare îmbunătățiri ale dispozițiilor existente privind punerea la dispoziție a resurselor proprii, pentru a spori previzibilitatea pentru statele membre și pentru a adopta proceduri de soluționare a litigiilor. 
               
               
                  Prezenta propunere stabilește un sistem calibrat cu atenție pentru asigurarea efectuării cu regularitate și la timp a plăților către bugetul UE, lucru care este esențial pentru buna funcționare a sistemului de resurse proprii al UE, pentru gestionarea de zi cu zi a bugetului Uniunii și, prin urmare, pentru funcționarea UE în ansamblu.
               
               
                  Una dintre noutăți este o procedură de revizuire pentru soluționarea litigiilor, solicitată de numeroase state membre. Procedura codifică și consolidează normele procedurale aplicabile schimburilor dintre Comisie și statele membre privind punerea la dispoziție a resurselor proprii. Propunerea reflectă, de asemenea, practica actuală referitoare la plățile care fac obiectul unei rezerve, ce oferă posibilitatea de a iniția o acțiune împotriva Comisiei pentru îmbogățirea fără justă cauză, în conformitate cu articolul 268 din TFUE și cu articolul 340 alineatul (2) din TFUE. 
               
               
                  Propunerea modifică normele privind dobânzile pentru întârzierile în efectuarea plăților la diferite niveluri. Regulamentul (UE, Euratom) 2016/804 al Consiliului plafonase deja majorarea dobânzii peste rata de bază la 16 puncte procentuale. Prezenta propunere extinde plafonarea majorării dobânzii la toate cazurile. Acest lucru răspunde în mod direct observațiilor primite de la statele membre cu privire la ratele foarte ridicate ale dobânzii prevăzute în Regulamentul (UE, Euratom) nr. 609/2014 al Consiliului pentru cazurile cunoscute deja înainte de 1 octombrie 2016. De asemenea, propunerea ridică pragul pentru renunțarea la recuperarea sumelor aferente dobânzilor de la 500 EUR la 1 000 EUR. În plus, se introduce un termen de 10 ani pentru păstrarea cuantumurilor reprezentând resurse proprii tradiționale în contabilitatea B. 
               
               
                  Pentru a spori previzibilitatea contribuțiilor naționale la bugetul UE, propunerea modifică regularizarea soldurilor anuale și amână punerea la dispoziție de către statele membre a regularizărilor în exercițiul N+2. Aceasta a fost o solicitare din partea unui număr mare de state membre pentru a facilita procedurile bugetare naționale.
               
               
                  În plus, propunerea include un nou articol, care codifică procedura plăților în avans, și acest lucru fiind solicitat de statele membre. Propunerea introduce, de asemenea, posibilitatea Comisiei de a institui un cont centralizat pentru resursele proprii. 
               
               
                  Propunerea face parte dintr-un pachet mai amplu, care include Regulamentul (UE, Euratom) 2021/770 al Consiliului privind calcularea resursei proprii bazate pe deșeurile de ambalaje din plastic care nu sunt reciclate, privind metodele și procedura de punere la dispoziție a resursei proprii respective, privind măsurile menite să răspundă necesităților trezoreriei și privind anumite aspecte legate de resursa proprie bazată pe venitul național brut
                     4
                   și propuneri de noi resurse proprii, preconizate a fi adoptate în curând, în conformitate cu acordul interinstituțional din 16 decembrie 2020
                     5
                  . 
               
               
                  În fine, se propune includerea Germaniei în calitate de beneficiar al corecțiilor forfetare, iar trimiterea la corecția în favoarea Regatului Unit se elimină. 
               
               
                  Propunerea Comisiei este explicată mai în detaliu în secțiunea cinci de mai jos. În secțiunea șase a prezentei expuneri de motive este inclusă, de asemenea, evaluarea de către Comisie a Regulamentului (UE, Euratom) nr. 609/2014 al Consiliului, solicitată în concluziile Consiliului European din iulie 2020. 
               
               
                  Dispozițiile privind punerea la dispoziție a tuturor resurselor proprii ar trebui grupate cu ocazia viitoarei revizuiri a acestora, inclusiv cu ocazia noilor regulamente propuse referitoare la punerea la dispoziție de noi resurse proprii.
               
            
            
               •Coerența cu dispozițiile de politică existente în domeniul de politică
            
            
               
                  Temeiul juridic pentru prezentul regulament este articolul 322 alineatul (2) din TFUE. Propunerea completează alte acte legislative privind resursele proprii, cum ar fi Decizia (UE, Euratom) 2020/2053 a Consiliului
                     6
                  , Regulamentul (UE, Euratom) 2021/768 al Consiliului
                     7
                  , Regulamentul (UE, Euratom) 2021/769 al Consiliului
                     8
                   și Regulamentul (UE, Euratom) 2021/770 al Consiliului. 
               
            
            
               •Coerența cu alte domenii de politică a Uniunii
            
         
         
            
               
                  Gestionarea resurselor proprii se bazează pe aplicarea corectă a altor politici ale Uniunii:
               
            
            
               –resursele proprii tradiționale (în principal taxele vamale, taxele de apărare comercială și cotizațiile pentru zahăr) sunt legate de uniunea vamală, de politica comercială comună și de politica agricolă comună;
            
            
               –resursele proprii bazate pe taxa pe valoarea adăugată sunt legate de piața unică și de politica fiscală.
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temei juridic
            
            
               
                  Temeiul juridic al prezentei propuneri este articolul 322 alineatul (2) din TFUE. 
               
            
            
               •Subsidiaritate (în cazul competențelor neexclusive) 
            
            
               
                  Nu se aplică. 
               
            
            
               •Proporționalitate
            
            
               
                  Scopul propunerii este de a spori previzibilitatea pentru statele membre în ceea ce privește punerea la dispoziția bugetului UE a resurselor proprii și adoptarea unor proceduri de soluționare a litigiilor. Propunerea este conformă cu principiul proporționalității deoarece nu depășește ceea ce este necesar și proporțional pentru atingerea satisfăcătoare a obiectivului urmărit. 
               
            
            
               •Alegerea instrumentului
            
            
               
                  Articolul 322 alineatul (2) din TFUE nu precizează instrumentul care trebuie utilizat
                     9
                  . Cu toate acestea, articolul 8 alineatul (2) din Decizia 2014/335/UE, Euratom a Consiliului și articolul 9 alineatul (3) din Decizia (UE, Euratom) 2020/2053 a Consiliului prevăd că statele membre au obligația de a pune resursele la dispoziția Comisiei „în conformitate cu regulamentele” adoptate în temeiul articolului 322 alineatul (2) din TFUE. 
               
               
                  În plus, propunerea modifică Regulamentul (UE, Euratom) nr. 609/2014 al Consiliului privind punerea la dispoziție a resurselor proprii. În acest context, este adecvat ca instrumentul ales să fie un regulament. 
               
            
            
               3.REZULTATE ALE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Evaluările ex post/verificarea adecvării legislației existente
            
            
               
                  Ca parte a procesului de pregătire a prezentei propuneri, Comisia a transmis un chestionar detaliat statelor membre, Parlamentului European și Curții de Conturi Europene, pentru a evalua fondul și funcționarea în practică a Regulamentului (UE, Euratom) nr. 609/2014 al Consiliului. Răspunsurile la chestionar au confirmat faptul că, în general, regulamentul respectiv funcționează bine. Cu toate acestea, statele membre au transmis mai multe cereri de îmbunătățiri. 
               
               
                  Propunerea a ținut seama, de asemenea, de o discuție amplă cu privire la sistemul prevăzut în Regulamentul (UE, Euratom) nr. 609/2014 al Consiliului, purtată în cadrul Grupului de lucru pentru resurse proprii al Consiliului, precum și de o serie de reuniuni bilaterale dintre Comisie și statele membre, Parlamentul European și Curtea de Conturi Europeană.
               
            
            
               4.IMPLICAȚIILE BUGETARE
            
            
               
                  Propunerea vizează consolidarea funcționării Regulamentului (UE, Euratom) nr. 609/2014 al Consiliului și, în special, îmbunătățirea procedurilor de punere la dispoziție a resurselor proprii de către statele membre. Prin urmare, propunerea contribuie la îmbunătățirea sistemului actual de resurse proprii. 
               
               
                  În raport cu Regulamentul (UE, Euratom) nr. 609/2014 al Consiliului, propunerea nu ar aduce modificări în privința resurselor umane și administrative necesare. Cu toate acestea, extinderea plafonării majorării dobânzii la toate cazurile va duce la o scădere a veniturilor din dobânzi colectate pentru bugetul UE. Impactul său financiar, pe baza sumelor de referință din ultimii ani [de la intrarea în vigoare a Regulamentului (UE, Euratom) 2016/804 al Consiliului] este estimat la 27,5 milioane EUR/an. 
               
            
         
         
            
               5.ELEMENTE DIVERSE
            
            
               •Explicații detaliate cu privire la dispozițiile specifice ale propunerii
            
            
               
                  Aplicarea legislației privind resursele proprii, inclusiv metodele și procedurile de punere la dispoziție a resurselor proprii, este discutată în mod regulat în cadrul Comitetului consultativ privind resursele proprii.
               
               
                  Propunerea Comisiei poate fi rezumată după cum urmează.
               
               
                  Capitolele I și II, intitulate „Dispoziții generale”, respectiv „Contabilitatea resurselor proprii”
               
               
                  Aceste capitole nu fac obiectul niciunei modificări. 
               
               
                  Capitolul III, intitulat „Punerea la dispoziție a resurselor proprii” 
               
               
                  Propunerea introduce la articolul 9 alineatul (1) posibilitatea Comisiei de a institui un cont centralizat pentru resursele proprii. În prezent, numai statele membre țin aceste conturi de resurse proprii. În viitor, Comisia ar trebui să poată moderniza gestionarea conturilor deschise în numele său. Reducerea numărului conturilor bancare utilizate pentru colectarea resurselor proprii va aduce eficiență și va permite utilizarea unei abordări comune în ceea ce privește gestionarea numerarului.
               
               
                  La articolul 10a alineatul (2) privind punerea la dispoziție a resurselor proprii bazate pe TVA și pe VNB, se adaugă un alineat specific pentru a permite efectuarea plăților în avans, de la caz la caz. Această dispoziție asigură faptul că orice cost aferent plăților în avans va fi suportat de statul membru care le efectuează. 
               
               
                  Articolul 10b alineatul (5) amână data punerii la dispoziție a regularizărilor resurselor proprii bazate pe TVA și pe VNB din exercițiile financiare anterioare până în prima zi lucrătoare a lunii martie a anului următor anului în care Comisia a informat statele membre cu privire la aceste sume.
               
               
                  Articolul 10b alineatul (7) definește perioada în care statele membre pot solicita Comisiei să revizuiască punerea la dispoziție a resursei proprii bazate pe TVA, în timp ce articolul 13 alineatul (5) definește perioada respectivă pentru resursele proprii tradiționale. 
               
               
                  Pentru a preveni acumularea unor cuantumuri foarte ridicate ale dobânzii, Regulamentul (UE, Euratom) 2016/804 al Consiliului a introdus o plafonare a majorării ratei dobânzii la 16 puncte procentuale pentru întârzierile în efectuarea plății resurselor proprii. Această plafonare se aplica dobânzilor pentru întârzierile în efectuarea plății resurselor proprii care erau datorate după data intrării în vigoare a regulamentului respectiv, și anume 1 octombrie 2016, sau care erau datorate înainte de data menționată, în cazul în care resursele proprii respective au fost aduse la cunoștință Comisiei sau statului membru în cauză după data menționată anterior. Norma juridică respectivă este prevăzută la articolul 12 alineatul (5) al treilea paragraf din Regulamentul (UE, Euratom) nr. 609/2014 al Consiliului. Propunerea extinde plafonarea majorării dobânzii la cazurile în care plafonarea actuală nu se aplică. Cu toate acestea, plafonarea nu se va aplica niciunui cuantum al dobânzii care a fost deja notificat unui stat membru înainte de intrarea în vigoare a prezentei propuneri.
               
               
                  La articolul 12 alineatul (3), se propune, de asemenea, majorarea de la 500 EUR la 1 000 EUR a pragului pentru renunțarea la recuperarea sumelor aferente dobânzilor. 
               
            
            
               La articolul 13 alineatul (2) al cincilea paragraf, pentru sumele nerecuperabile se introduce un termen-limită general până la care sumele trebuie scoase din contabilitatea separată, pentru a se asigura revizuirea periodică a cazurilor din contabilitatea separată. 
            
            
               
                  În fine, articolele 6 și 10a sunt aliniate la noua Decizie privind resursele proprii pentru a include Germania în calitate de beneficiar al corecțiilor forfetare, iar trimiterea la corecția în favoarea Regatului Unit se elimină din ambele articole. 
               
               
                  Capitolul IIIa, intitulat „Plățile care fac obiectul unei rezerve și procedura de revizuire”
               
               
                  Se adaugă un nou capitol IIIa. Acesta prevede, la un nou articol 13a, posibilitatea ca statele membre să pună la dispoziție sume care fac obiectul unei rezerve. Această opțiune codifică practica actuală.
               
               
                  Un nou articol 13b introduce o procedură de revizuire în cazul unui dezacord evident între un stat membru și Comisie. Această nouă procedură prevede termene-limită și obligații clare atât pentru statele membre, cât și pentru Comisie. Procedura asigură un dialog constructiv cu privire la sumele contestate în cauză și urmărește să faciliteze ajungerea la un acord între cele două părți. 
               
            
            
               6.ANEXĂ
            
            
               •
                     Evaluarea de către Comisie a Regulamentului (UE, Euratom) nr. 609/2014 al Consiliului
            
         
         
            
               În conformitate cu mandatul Consiliului European, Comisia a evaluat pe fond Regulamentul (UE, Euratom) nr. 609/2014 al Consiliului, ținând seama de necesitatea de a garanta legalitatea și regularitatea plăților reprezentând resurse proprii. Acest lucru este deosebit de important și în perspectiva viitoarelor noi resurse proprii. 
            
            
               În pofida rezultatelor în general pozitive ale funcționării regulamentului respectiv, statele membre au solicitat modificări ale acestuia în mai multe privințe. În cursul discuțiilor din cadrul Grupului de lucru pentru resurse proprii al Consiliului din ultimii doi ani, s-a atras atenția în special asupra următoarelor aspecte:
            
            
               ·normele aplicabile dobânzilor pentru întârzierile în efectuarea plății;
            
            
               ·plățile condiționate și drepturile la apărare ale statelor membre; 
            
            
               ·plățile în avans ale resurselor proprii;
            
            
               ·derogări de la punerea la dispoziție în temeiul articolului 13 alineatul (2) al doilea paragraf;
            
            
               ·evaluarea cazurilor de eliminare din contabilitate (write-off);
            
            
               ·regularizările resurselor proprii bazate pe VNB și TVA;
            
            
               ·gruparea dispozițiilor privind punerea la dispoziție a resurselor proprii. 
            
            
               În evaluarea sa, Comisia a analizat în detaliu toate problemele semnalate de statele membre cu privire la derularea procesului de punere la dispoziție a resurselor proprii și a ajuns la concluziile explicate mai jos. Aceste concluzii au constituit propunerea de modificare adoptată de Comisie.
            
            
               Normele aplicabile dobânzilor pentru întârzierile în efectuarea plății
            
            
               Bugetul UE depinde de efectuarea la timp a plăților. Dobânzile pentru întârzierile în efectuarea plății reprezintă un stimulent puternic în acest sens. Curtea de Justiție a Uniunii Europene a confirmat în repetate rânduri, cel mai recent în hotărârea sa C-575/18 P, că obligația de a plăti dobânzi de întârziere este indisolubilă de obligația de a pune resursele proprii la dispoziția Comisiei.
            
            
               De la intrarea în vigoare la 1 octombrie 2016 a plafonării majorării ratei dobânzii, se constată o scădere semnificativă a cuantumurilor dobânzii datorate. Înainte de data menționată anterior, rata dobânzii se acumula fără aplicarea niciunui plafon atât timp cât principalul nu era plătit. Odată cu introducerea plafonării, majorarea dobânzii a fost limitată la 16 puncte procentuale pentru întreaga perioadă de întârziere. Din analizarea unui eșantion de 22 de cazuri în care s-a aplicat plafonarea reiese o scădere totală cu 9 milioane EUR a dobânzii datorate în comparație cu metoda aplicabilă înainte de plafonare. În aceste cazuri, statele membre au fost scutite de plata unui cuantum al dobânzii de întârziere echivalent cu 83 % din cuantumul dobânzii solicitate efectiv. 
            
            
               Cu toate acestea, plafonarea majorării dobânzii se aplică numai în cazurile ulterioare datei de 1 octombrie 2016. Pentru cazurile cunoscute deja înainte de 1 octombrie 2016, plafonarea nu se aplică. Acest lucru a dus la mai multe cazuri în care cuantumul dobânzii datorate era destul de mare. Extinderea plafonării la toate cazurile este asociată unui risc de hazard moral, dar, cu toate acestea, pare util să se simplifice sistemul actual care este destul de complex. 
            
            
               Plățile condiționate și drepturile la apărare ale statelor membre
            
            
               În ceea ce privește drepturile la apărare și la protecție jurisdicțională ale statelor membre, hotărârea recentă a Curții în cauza C-575/18 P confirmă faptul că legislația existentă privind resursele proprii le oferă deja statelor membre drepturi efective la apărare. Cu toate acestea, din motive de claritate și transparență, este util să se stabilească termene-limită mai clare pentru dialogul și schimburile dintre Comisie și statele membre în caz de dezacord. 
            
            
               Plățile în avans ale resurselor proprii
            
            
               Regulamentul (UE, Euratom) nr. 609/2014 al Consiliului nu conține nicio dispoziție care să permită plata în avans a resurselor proprii. Cu toate acestea, au existat cazuri legate în principal de adoptarea cu întârziere a bugetelor rectificative (de exemplu, BR 8/2013, BR 6/2016 și BR 6/2018), în care statele membre au plătit, după ce au solicitat și au primit acordul Comisiei, contribuțiile lor naționale înainte de data scadenței. În aceste cazuri, Comisia nu a obiectat cu privire la plăți dacă erau respectate anumite condiții. În interesul securității juridice, Comisia propune să se prevadă în mod expres această posibilitate.
            
            
               Derogări de la punerea la dispoziție în temeiul articolului 13 alineatul (2) al doilea paragraf
            
            
               Articolul 13 din Regulamentul nr. 609/2014 prevede o procedură, cunoscută sub numele de „procedură de eliminare din contabilitate (write-off)”, pentru monitorizarea răspunderii financiare potențiale a statelor membre pentru sumele nerecuperabile reprezentând resurse proprii tradiționale în cuantum de peste 100 000 EUR. Ultima modificare a Regulamentului (UE, Euratom) 2016/804 al Consiliului a introdus la articolul 13 alineatul (2) al doilea paragraf posibilitatea ca statele membre să fie scutite de obligația de a pune la dispoziția bugetului Uniunii sumele care se dovedesc imposibil de recuperat din cauza amânării înscrierii în evidența contabilă sau notificării datoriei vamale, pentru a nu aduce atingere anchetelor penale care afectează interesele financiare ale Uniunii. De la modificările introduse în 2016, niciun stat membru nu i-a prezentat Comisiei niciun caz de eliminare din contabilitate în temeiul articolului 13 alineatul (2) al doilea paragraf. Comisia continuă să monitorizeze cu atenție evoluțiile în această privință, dar în prezent nu pare a fi necesară sau justificată efectuarea de modificări.
            
         
         
            
               Evaluarea cazurilor de eliminare din contabilitate (write-off)
            
            
               Prin procedura de eliminare din contabilitate prevăzută la articolul 13 din Regulamentul (UE, Euratom) nr. 609/2014 al Consiliului se monitorizează răspunderea financiară potențială a statelor membre pentru sumele nerecuperabile reprezentând resurse proprii tradiționale în cuantum de peste 100 000 EUR. În cadrul acestei proceduri, Comisia emite un aviz indicând dacă resursele proprii tradiționale au devenit nerecuperabile din motive care nu pot fi imputate statelor membre. Scopul examinării de către Comisie a rapoartelor privind eliminarea din contabilitate este de a evalua gradul de diligență de care au dat dovadă statele membre în eforturile lor de a constata și de a recupera de la operatorii economici resursele proprii tradiționale (taxele vamale). Comisia s-a străduit întotdeauna să își prezinte cu celeritate observațiile cu privire la așa-numitele rapoarte privind eliminarea din contabilitate. Articolul 13 alineatul (4) din Regulamentul (UE, Euratom) nr. 609/2014 al Consiliului prevede obligația Comisiei de a-și prezenta observațiile în termen de șase luni de la primirea informațiilor necesare. În prezent, acesta este singurul termen impus prin lege pentru Comisie, care l-a respectat întotdeauna. 
            
            
               Cu toate acestea, Comisia recunoaște că evaluarea cazurilor individuale de eliminare din contabilitate necesită frecvent schimburi repetate cu statele membre, care ar putea fi accelerate prin eforturi comune ale statelor membre și ale Comisiei. Și mai important este faptul că cererile statelor membre de revizuire a cazurilor contestate în urma primei evaluări a Comisiei nu au făcut până în prezent obiectul vreunui termen-limită impus prin lege și, uneori, s-au acumulat întârzieri considerabile. În acest context, Comisia propune termene obligatorii suplimentare pentru comunicarea cu statele membre.
            
            
               Regularizările resurselor proprii bazate pe VNB și TVA
            
            
               În prezent, statele membre au obligația de a pune la dispoziție regularizările resurselor proprii bazate pe TVA și VNB din exercițiile financiare anterioare („soldurile”) în prima zi lucrătoare a lunii iunie a exercițiului N+1. Cuantumul total al regularizărilor se redistribuie imediat între statele membre în funcție de cotele lor din resursa proprie bazată pe VNB, pentru a se evita ca statele membre să plătească la început sume mai mari și să primească cota lor din redistribuirea cuantumului total al regularizării doar câteva luni mai târziu. Aceste regularizări anuale sunt complet neutre pentru bugetul UE, dar pot avea implicații financiare semnificative pentru statele membre. Mai multe state membre au solicitat modificări ale procedurii pentru a îmbunătăți previzibilitatea și pentru a facilita procedurile bugetare naționale. Este oportun să se prezinte o propunere de modificare corespunzătoare, care să transfere punerea la dispoziție a regularizărilor de către statele membre în anul următor, deși este recunoscut faptul că acest lucru va duce la încasarea cu întârziere de către statele membre a regularizărilor negative. Statele membre nu au ridicat obiecții cu privire la această întârziere.
            
            
               Gruparea dispozițiilor privind punerea la dispoziție a resurselor proprii
            
            
               Noua decizie privind resursele proprii, aflată în curs de aprobare în statele membre, include deja o nouă resursă proprie, cea bazată pe materialele plastice, iar regulamentul corespunzător privind punerea la dispoziție a resurselor proprii [MAR2, 2018/0131] a fost propus și este în curs de examinare de către Consiliu și Parlamentul European. 
            
            
               În conformitate cu acordul interinstituțional din 16 decembrie 2020, Comisia intenționează să prezinte propuneri privind o taxă digitală, un mecanism de ajustare la frontieră în funcție de carbon și o revizuire a sistemului UE de comercializare a certificatelor de emisii, precum și o propunere însoțitoare de introducere a unor noi resurse proprii pe această bază până în iunie 2021, în vederea introducerii acestora până la 1 ianuarie 2023. 
            
            
               
                  Dispozițiile privind punerea la dispoziție a tuturor resurselor proprii ar trebui grupate cu ocazia viitoarei revizuiri a acestora, inclusiv cu ocazia noilor regulamente propuse referitoare la punerea la dispoziție de noi resurse proprii.
               
            
            
               2021/0161 (NLE)
            
            
               Propunere de
            
            
               REGULAMENT AL CONSILIULUI
            
            
               de modificare a Regulamentului (UE, Euratom) nr. 609/2014 pentru a spori previzibilitatea pentru statele membre și pentru a clarifica procedurile de soluționare a litigiilor legate de punerea la dispoziție a resurselor proprii tradiționale și a resurselor proprii bazate pe TVA și pe VNB
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 322 alineatul (2),
            
            
               având în vedere Tratatul de instituire a Comunității Europene a Energiei Atomice, în special articolul 106a,
            
            
               având în vedere propunerea Comisiei Europene,
            
            
               având în vedere avizul Parlamentului European
                  10
               , 
            
            
               având în vedere avizul Curții de Conturi Europene, 
            
            
               întrucât:
            
         
         
            
               1.Deși Regulamentul (UE, Euratom) nr. 609/2014 al Consiliului
                  11
                a asigurat o ancoră solidă și stabilă pentru mecanismele de finanțare ale UE, par să fie necesare îmbunătățiri ale dispozițiilor privind punerea la dispoziție a resurselor proprii, pentru a spori previzibilitatea pentru statele membre și pentru a clarifica procedurile de soluționare a litigiilor. 
            
            
               2.În prezent, numai statele membre gestionează conturile de resurse proprii deschise în numele Comisiei. Reducerea numărului conturilor bancare utilizate pentru colectarea resurselor proprii ar îmbunătăți eficiența și ar permite utilizarea unei abordări comune în ceea ce privește gestionarea numerarului. Pentru a moderniza gestionarea conturilor de resurse proprii, Comisia ar trebui să poată crea un cont centralizat de resurse proprii. 
            
            
               3.Regulamentul (UE, Euratom) nr. 609/2014 nu le permite statelor membre să efectueze plăți în avans. Cu toate acestea, în trecut, unele state membre și-au plătit contribuțiile naționale în avans, în urma acordului Comisiei. Din motive de securitate juridică, statele membre ar trebui să aibă posibilitatea de a efectua plăți în avans, de la caz la caz, după informarea prealabilă a Comisiei. În cazul în care un stat membru recurge la această posibilitate, celelalte state membre nu ar trebui, din motive de echitate, să suporte niciun cost legat de această plată în avans, cum ar fi dobânda negativă. 
            
            
               4.Data la care statele membre trebuie să plătească regularizările resurselor proprii bazate pe TVA și pe VNB din exercițiile financiare anterioare ar trebui mutată în luna martie a exercițiului următor pentru a spori previzibilitatea pentru procedurile bugetare naționale. 
            
            
               5.Pentru a avea un buget stabil, care este necesar în vederea finanțării obiectivelor de politică ale Uniunii, procedura pentru calcularea dobânzii ar trebui să asigure, în special, faptul că resursele proprii sunt puse la dispoziție în timp util și în totalitate.
            
            
               6.Pragul actual sub care se renunță la recuperarea cuantumurilor dobânzii trebuie adaptat. Prin urmare, este necesar să se majoreze cuantumul dobânzii pentru care se renunță la recuperarea dobânzii, în vederea îmbunătățirii raportului cost-eficacitate al procedurilor de recuperare. 
            
            
               7.Pentru a asigura proporționalitatea sistemului, menținând în același timp efectul disuasiv, Regulamentul (UE, Euratom) nr. 609/2014 limitează la 16 puncte procentuale majorarea dobânzii peste rata de bază. „Plafonarea” la 16 puncte procentuale se aplică tuturor cazurilor de care s-a luat cunoștință doar după intrarea în vigoare a Regulamentului (UE, Euratom) 2016/804
                  12
               . În consecință, cazurile de care se luase cunoștință înainte de intrarea în vigoare a Regulamentului 2016/804, în care sunt în joc dobânzi deosebit de ridicate, nu pot beneficia de această limită, indiferent dacă cuantumul dobânzilor fusese deja notificat statelor membre. În aceste cazuri, statele membre sunt în continuare obligate să plătească cuantumuri ale dobânzii care nu sunt proporționale cu valoarea principalului datorat. Pentru a clarifica și a simplifica dispozițiile relevante ale Regulamentului (UE, Euratom) nr. 609/2014, limitarea majorării la 16 puncte procentuale ar trebui să se aplice oricărui cuantum al dobânzii care nu fusese notificat statului membru înainte de intrarea în vigoare a prezentului regulament. 
            
            
               8.În interesul unei bune gestiuni a contabilității separate, astfel cum se menționează la articolul 6 alineatul (3) al doilea paragraf din Regulamentul (UE, Euratom) nr. 609/2014, sumele neacoperite de garanții trebuie evaluate și regularizate într-un termen rezonabil. Prin urmare, dispozițiile Regulamentului (UE, Euratom) nr. 609/2014 referitoare la sumele nerecuperabile ar trebui modificate pentru a se introduce un termen-limită general în care sumele trebuie scoase din contabilitatea separată, pentru a se asigura revizuirea periodică a cazurilor din această contabilitate separată. 
            
            
               9.Regulamentul (UE, Euratom) nr. 609/2014 prevede un singur termen-limită la articolul 13 alineatul (4), care se referă la obligația Comisiei de a-i comunica statului membru în cauză observațiile sale în termen de șase luni de la primirea raportului transmis de statul membru respectiv. Pentru a da curs în timp util rapoartelor privind eliminarea din contabilitate și pentru a sprijini evaluarea rapidă și pe deplin transparentă a deciziei statului membru de a nu pune la dispoziție suma nerecuperabilă a resurselor proprii tradiționale, ar trebui introduse termene-limită procedurale suplimentare pentru Comisie și statele membre. 
            
            
               10.În caz de dezacord între statele membre și Comisie cu privire la punerea la dispoziție a resurselor proprii tradiționale, ar trebui formalizată și introdusă în Regulamentul (UE, Euratom) nr. 609/2014 o procedură de revizuire pentru a îmbunătăți transparența și a clarifica drepturile la apărare ale statelor membre. De asemenea, ar trebui introduse dispoziții care să reflecte practica actuală referitoare la plățile care fac obiectul unei rezerve, ce oferă posibilitatea de a iniția o acțiune împotriva Comisiei pentru îmbogățirea fără justă cauză, în conformitate cu articolul 268 din TFUE și cu articolul 340 alineatul (2) din TFUE. 
            
            
               11.Articolele 6 și 10a din Regulamentul (UE, Euratom) nr. 609/2014 ar trebui adaptate pentru a elimina trimiterea la corecția în favoarea Regatului Unit și pentru a include Germania în calitate de beneficiar al corecțiilor forfetare, în conformitate cu Decizia (UE, Euratom) 2020/2053 a Consiliului
                  13
               .
            
            
               12.Prin urmare, Regulamentul (UE, Euratom) nr. 609/2014 ar trebui modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul (UE, Euratom) nr. 609/2014 se modifică după cum urmează.
            
            
               (1)La articolul 6 alineatul (3) al treilea paragraf, teza introductivă se înlocuiește cu următorul text:
            
            
               „Cu toate acestea, resursa proprie bazată pe TVA și resursa proprie bazată pe VNB se înregistrează în contabilitate, după cum se precizează la primul paragraf, ținând seama de impactul asupra acestor resurse al reducerii brute acordate Danemarcei, Germaniei, Țărilor de Jos, Austriei și Suediei, astfel:”.
            
            
               (2)La articolul 9 alineatul (1), primul paragraf se înlocuiește cu următorul text:
            
            
               „Conform procedurii prevăzute la articolele 10, 10a și 10b, fiecare stat membru înscrie resursele proprii în creditul contului deschis în acest scop în numele Comisiei la trezoreria sa sau la banca sa centrală națională sau în creditul unui cont central deschis în acest scop de Comisie la instituția financiară aleasă de Comisie. Sub rezerva aplicării unei dobânzi negative, astfel cum se menționează la al treilea paragraf, contul respectiv poate fi debitat numai în urma instrucțiunilor Comisiei.”
            
            
               (3)Articolul 10a se înlocuiește cu următorul text:
            
         
         
            
               „Articolul 10a
            
            
               Punerea la dispoziție a resurselor proprii bazate pe TVA și pe VNB
            
            
               1.Resursa proprie bazată pe TVA și resursa proprie bazată pe VNB se creditează, ținând seama de impactul asupra acestor resurse al reducerii brute acordate Danemarcei, Germaniei, Țărilor de Jos, Austriei și Suediei, în prima zi lucrătoare a fiecărei luni, sub forma unei doisprezecimi din sumele totale relevante înscrise în buget, transformate în monedă națională la cursul de schimb din ultima zi de cotație a anului calendaristic care precede exercițiul bugetar, astfel cum este publicat în Jurnalul Oficial al Uniunii Europene, seria C.
            
            
               2.Pentru nevoile specifice de plată a cheltuielilor Fondului european de garantare agricolă, în temeiul Regulamentului (UE) nr. 1307/2013 al Parlamentului European și al Consiliului
                  14
               , și în funcție de poziția lichidității Uniunii, statele membre pot fi invitate de Comisie să anticipeze, cu până la două luni în primul trimestru al exercițiului financiar, înscrierea unei doisprezecimi sau a unei fracțiuni de doisprezecime din sumele prevăzute în buget pentru resursa proprie bazată pe TVA și resursa proprie bazată pe VNB, ținând seama de impactul asupra acestor resurse al reducerii brute acordate Danemarcei, Germaniei, Țărilor de Jos, Austriei și Suediei.
            
            
               Sub rezerva paragrafului al treilea, pentru nevoile specifice de plată a cheltuielilor fondurilor structurale și de investiții europene, în temeiul Regulamentului (UE) nr. 1303/2013 al Parlamentului European și al Consiliului
                  15
               , și în funcție de poziția lichidității Uniunii, statele membre pot fi invitate de Comisie să anticipeze, în primele șase luni ale exercițiului financiar, înscrierea cu până la o jumătate suplimentară de doisprezecime din sumele prevăzute în buget pentru resursa proprie bazată pe TVA și resursa proprie bazată pe VNB, ținând seama de impactul asupra acestor resurse al reducerii brute acordate Danemarcei, Germaniei, Țărilor de Jos, Austriei și Suediei.
            
            
               Suma totală pe care statele membre pot fi invitate de Comisie să o anticipeze în aceeași lună, în temeiul primului și celui de al doilea paragraf, nu depășește în niciun caz echivalentul a două doisprezecimi suplimentare.
            
            
               După primele șase luni, înscrierea lunară solicitată nu poate depăși o doisprezecime din resursele proprii bazate pe TVA și pe VNB, rămânând în limita sumelor înscrise în buget în acest scop.
            
            
               Comisia informează în prealabil statele membre, cel târziu cu două săptămâni înainte de înscrierea solicitată în temeiul primului și celui de al doilea paragraf.
            
            
               Comisia informează statele membre referitor la intenția sa de a solicita o înscriere în temeiul celui de al doilea paragraf cu mult timp înainte și cel târziu cu șase săptămâni înainte de solicitarea înscrierii.
            
            
               Alineatul (4), referitor la suma care trebuie înscrisă în luna ianuarie a fiecărui exercițiu, și alineatul (5), aplicabil situației în care bugetul nu a fost adoptat definitiv înainte de începerea exercițiului financiar, se aplică acestor înscrieri anticipate.
            
            
               Un stat membru poate, în mod excepțional și în cazuri justificate corespunzător, să solicite Comisiei autorizarea de a anticipa punerea la dispoziție a resurselor proprii, în special în contextul bugetelor rectificative de la sfârșitul exercițiului financiar. În acest sens, statul membru trebuie să transmită o cerere prealabilă justificată în mod corespunzător, cu cel puțin trei săptămâni înainte. Comisia evaluează cererea ținând seama de situația trezoreriei și de nevoile de lichidități ale Comisiei. Statul membru poate efectua plata în avans numai după ce a primit autorizarea Comisiei. Orice costuri suplimentare legate de această punere la dispoziție în avans trebuie suportate de statul membru care a solicitat-o.
            
            
               3.Orice modificare a cotei uniforme a resursei proprii bazate pe TVA, a cotei resursei proprii bazate pe VNB și a finanțării reducerii brute acordate Danemarcei, Germaniei, Țărilor de Jos, Austriei și Suediei necesită adoptarea definitivă a unui buget rectificativ și duce la regularizări ale doisprezecimilor înscrise de la începutul exercițiului financiar.
            
            
               Aceste regularizări se efectuează cu ocazia primei înscrieri după adoptarea definitivă a bugetului rectificativ, în cazul în care acesta este adoptat înainte de data de 16 a lunii. În caz contrar, regularizările se efectuează cu ocazia celei de a doua înscrieri după adoptarea definitivă. Prin derogare de la articolul 10 din Regulamentul financiar, regularizările respective se înregistrează în conturile referitoare la exercițiul financiar al bugetului rectificativ în cauză.
            
            
               4.Doisprezecimile aferente lunii ianuarie a fiecărui exercițiu financiar se calculează pe baza sumelor prevăzute în proiectul de buget menționat la articolul 314 alineatul (2) din Tratatul privind funcționarea Uniunii Europene (TFUE) și convertite în moneda națională la cursul de schimb din prima zi de cotație după data de 15 decembrie din anul calendaristic precedent exercițiului bugetar. Regularizarea acestor sume trebuie efectuată cu ocazia înscrierilor aferente lunii următoare.
            
            
               5.Dacă bugetul nu este adoptat definitiv cu cel puțin două săptămâni înaintea înscrierii pentru luna ianuarie a următorului exercițiu financiar, statele membre înscriu în prima zi lucrătoare din fiecare lună, inclusiv în luna ianuarie, o doisprezecime din suma aferentă resursei proprii bazate pe TVA și a resursei proprii bazate pe VNB înscrise în ultimul buget adoptat definitiv, ținând seama de impactul asupra acestor resurse al reducerii brute acordate Danemarcei, Germaniei, Țărilor de Jos, Austriei și Suediei. Regularizarea se efectuează la prima scadență de după adoptarea definitivă a bugetului, în cazul în care acesta este adoptat înainte de data de 16 a lunii. În caz contrar, regularizarea se efectuează la a doua scadență de după adoptarea definitivă a bugetului.
            
            
               6.În cazul unor modificări ale datelor privind VNB în temeiul articolului 2 alineatul (2) din Regulamentul (UE) 2019/516 al Parlamentului European și al Consiliului
                  16
               , nu se efectuează nicio revizuire ulterioară a finanțării reducerii brute acordate Danemarcei, Germaniei, Țărilor de Jos, Austriei și Suediei.”
            
            
               (4)Articolul 10b se modifică după cum urmează:
            
            
               (a)la alineatul (5), paragraful al treilea se înlocuiește cu următorul text:
            
            
               „Comisia informează statele membre cu privire la sumele care rezultă din acest calcul înainte de data de 1 februarie a anului următor celui în care au fost furnizate datele pentru regularizări. Fiecare stat membru înscrie suma netă în contul menționat la articolul 9 alineatul (1) în prima zi lucrătoare a lunii martie a anului următor celui în care Comisia a informat statele membre cu privire la sumele rezultate din calcul.”;
            
            
               (b)se adaugă următorul alineat (7):
            
         
         
            
               „(7) În cazul în care statul membru și Comisia nu se pot pune de acord cu privire la regularizări speciale ale resurselor proprii bazate pe TVA, astfel cum se menționează la alineatul (2) primul paragraf litera (c) din prezentul articol, statul membru poate solicita Comisiei să își revizuiască evaluarea în conformitate cu articolul 13b.”
            
            
               (5)Articolul 12 se modifică după cum urmează:
            
            
               (a)alineatul (3) se înlocuiește cu următorul text:
            
            
               „(3) Se renunță la recuperarea cuantumurilor dobânzii inferioare valorii de 1 000 EUR.”;
            
            
               (b)la alineatul (5), paragraful al treilea se înlocuiește cu următorul text:
            
            
               „Majorarea totală efectuată în temeiul primului și celui de al doilea paragraf nu poate depăși 16 puncte procentuale. Limitarea majorării la 16 puncte procentuale se aplică oricărui caz în care cuantumul dobânzii nu a fost comunicat unui stat membru înainte de ... [a se introduce data intrării în vigoare a prezentului regulament (de modificare)]. Rata majorată se aplică întregii perioade de întârziere.”
            
            
               (6)Articolul 13 se modifică după cum urmează:
            
            
               (a)la alineatul (2), al cincilea paragraf se înlocuiește cu următorul text:
            
            
               „În cazul efectuării de plăți parțiale, termenul de cel mult cinci ani începe să curgă de la data efectuării ultimei plăți, în măsura în care aceasta nu stinge datoria. Nu poate fi depășită o perioadă de cel mult zece ani de la data la care a fost constatată suma în conformitate cu articolul 2, indiferent de căile de atac administrative sau judiciare introduse ori de plățile parțiale.”;
            
            
               (b)la alineatul (4), al doilea paragraf se înlocuiește cu următorul text:
            
            
               „Atunci când Comisia consideră necesar să solicite informații suplimentare, termenul-limită de șase luni începe să curgă de la data primirii informațiilor suplimentare solicitate. Statul membru în cauză trebuie să furnizeze informațiile suplimentare solicitate în termen de trei luni.”;
            
            
               (c)se adaugă următorul alineat (5):
            
            
               „(5) În cazul în care statul membru și Comisia nu se pot pune de acord cu privire la motivele menționate la alineatul (2) primul paragraf din prezentul articol, statul membru îi poate solicita Comisiei să își revizuiască evaluarea în conformitate cu articolul 13b.”
            
            
               (7)Se introduce următorul capitol IIIa:
            
            
               „CAPITOLUL IIIa
            
            
                  PLĂȚILE CARE FAC OBIECTUL UNEI REZERVE ȘI PROCEDURA DE REVIZUIRE
            
            
               Articolul 13a
            
            
               Plățile care fac obiectul unei rezerve
            
            
               1.În cazul unui dezacord între un stat membru și Comisie menționat la articolul 10b alineatul (7) ori la articolul 13 alineatul (5) sau care se referă la alte sume aferente resurselor proprii tradiționale datorate bugetului Uniunii, statul membru în cauză poate, atunci când efectuează o plată a sumei contestate, să își exprime rezerve cu privire la poziția Comisiei.
            
            
               2.Înscrierea în cont, în temeiul articolului 9, a plății care face obiectul unei rezerve întrerupe perioada pentru care se acumulează dobânzi, astfel cum se menționează la articolul 12.
            
         
         
            
               Articolul 13b
            
            
               Procedura de revizuire
            
            
               1.În cazul unui dezacord între un stat membru și Comisie menționat la articolul 13 alineatul (5) sau care se referă la alte sume aferente resurselor proprii tradiționale datorate bugetului Uniunii, statul membru îi poate solicita Comisiei să își revizuiască evaluarea în termen de trei luni de la primirea acesteia. În cazul unui dezacord între un stat membru și Comisie menționat la articolul 10b alineatul (7), statul membru îi poate solicita Comisiei să își revizuiască evaluarea în termen de două luni de la primirea acesteia. Cu excepția cazurilor menționate la articolul 10b alineatul (7), într­o astfel de cerere trebuie să se furnizeze motivele reexaminării solicitate și să se includă documente justificative. Cererea și procedura ulterioară nu modifică obligația statelor membre de a pune la dispoziție resurse proprii atunci când acestea sunt datorate bugetului Uniunii.
            
            
               2.În termen de șase luni de la primirea cererii prevăzute la alineatul (1), Comisia îi comunică statului membru observațiile sale cu privire la motivele prezentate în cerere. Atunci când Comisia consideră necesar să solicite informații suplimentare, termenul-limită de șase luni începe să curgă de la data primirii informațiilor suplimentare solicitate. Statul membru în cauză trebuie să furnizeze informațiile suplimentare în termen de trei luni. În cazul unui dezacord între un stat membru și Comisie menționat la articolul 10b alineatul (7), Comisia îi comunică statului membru observațiile sale cu privire la motivele furnizate în cerere în termen de trei luni de la primirea cererii.
            
            
               3.Atunci când statul membru nu poate furniza alte informații suplimentare relevante pentru procedura de revizuire, acesta îi poate solicita Comisiei să răspundă pe baza informațiilor disponibile. În acest caz, termenul-limită de șase luni începe să curgă de la data primirii cererii respective.
            
            
               4.În cazul în care un stat membru introduce o acțiune în anulare împotriva unei decizii adoptate de Comisie în temeiul articolului 9 alineatul (1a) din Regulamentul 1553/89, iar Comisia nu a răspuns încă în cadrul procedurii de revizuire privind aceeași corecție a TVA, Comisia suspendă procedura de revizuire până la pronunțarea hotărârii definitive a Curții de Justiție a Uniunii Europene.” 
            
            
               Articolul 2
            
            
               Intrarea în vigoare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                     Pentru Consiliu,
               
               
                     Președintele
               
            
            
               FIȘĂ FINANCIARĂ LEGISLATIVĂ „VENITURI” – PENTRU PROPUNERI CU IMPACT BUGETAR ASUPRA PĂRȚII DE VENITURI A BUGETULUI
            
            
               1.TITLUL PROPUNERII:
            
            
               Modificarea Regulamentului nr. 609/2014
            
            
               2.LINII BUGETARE:
            
            
               Linia de venituri (capitol/articol/post): 
            
            
               Titlurile 1 și 2 (capitolul 21) și articolul 410
            
            
               3.IMPLICAȚII FINANCIARE
            
         
         
            
               ◻
                     Propunerea nu are impact financiar.
            
            
               ✕
                     Propunerea nu are impact financiar asupra cheltuielilor, dar are impact financiar asupra veniturilor.
            
            
               ◻
                     Propunerea are un impact financiar asupra veniturilor alocate.
            
            
               Efectul este următorul: 
            
            
               (milioane EUR cu o zecimală)
            
            
                     
                        Linia de venituri
                     
                  
                  
                     
                        Impactul asupra veniturilor
                           17
                        
                     
                  
                  
                     
                        Perioadă de XX luni care începe la zz.ll.aaaa (dacă este cazul)
                     
                  
                  
                     
                        Anul N
                     
                     
                  
               
                     
                        Titlul 1
                     
                  
                  
                     
                        -
                     
                  
                  
                     
                  
                  
                     
                        2021
                     
                  
               
                     
                        Titlul 2/capitolul 21
                     
                  
                  
                     
                        -
                     
                  
                  
                     
                  
                  
                     
                        2021
                     
                  
               
                     
                        Articolul 410
                     
                  
                  
                     
                        De stabilit
                     
                  
                  
                     
                  
                  
                     
                        2021
                     
                  
               
            
                     
                        Situația după acțiune
                     
                  
               
                     
                        Linia de venituri
                     
                  
                  
                     
                        2022
                     
                  
                  
                     
                        2023
                     
                  
                  
                     
                        2024
                     
                  
                  
                     
                        2025
                     
                  
                  
                     
                        2026
                     
                  
               
                     
                        Titlul 1
                     
                  
                  
                     
                        -
                     
                  
                  
                     
                        -
                     
                  
                  
                     
                        -
                     
                  
                  
                     
                        -
                     
                  
                  
                     
                        -
                     
                  
               
                     
                        Titlul 2/capitolul 21
                     
                  
                  
                     
                        -
                     
                  
                  
                     
                        -
                     
                  
                  
                     
                        -
                     
                  
                  
                     
                        -
                     
                  
                  
                     
                        -
                     
                  
               
                     
                        Articolul 410
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
               
               4.MĂSURI ANTIFRAUDĂ
            
            
               Nu trebuie luate măsuri.
            
            
               5.ALTE OBSERVAȚII
            
            
               Propunerea vizează consolidarea și îmbunătățirea funcționării Regulamentului (UE, Euratom) nr. 609/2014 al Consiliului. Aceasta prevede, în special, măsuri administrative care să faciliteze punerea la dispoziție a resurselor proprii de către statele membre. Printre aceste măsuri se numără măsurile menite să sporească previzibilitatea punerii la dispoziție a resurselor proprii, cum ar fi posibilitatea de a efectua plăți în avans sau modificările propuse pentru exercițiul privind soldurile.
            
            
               Niciuna dintre propuneri nu are vreun impact bugetar. Dispoziția care prevede punerea la dispoziție a regularizărilor de către statele membre în exercițiul următor (N+2) este neutră din punct de vedere bugetar, întrucât obligația statelor membre de a plăti este pur și simplu transferată în exercițiul bugetar următor. Astfel, „exercițiul privind soldurile” rămâne, în general, neutru pentru bugetul UE.
            
            
               Propunerea prevede, de asemenea, anumite modificări procedurale, și anume codifică procedura pentru dialogul constructiv, precum și pentru schimburile dintre Comisie și statele membre în caz de litigii. Această procedură de revizuire urmărește să îmbunătățească punerea la dispoziție a resurselor proprii, oferind claritate și transparență în ceea ce privește cooperarea și comunicarea dintre Comisie și statele membre. Procedura de revizuire propusă nu are niciun impact financiar pentru Uniune. 
            
            
               În fine, propunerea extinde plafonarea majorării dobânzii la toate cazurile. Regulamentul (UE, Euratom) 2016/804 al Consiliului limitase deja majorarea dobânzii peste rata de bază la 16 puncte procentuale (o plafonare de 16 %). Totuși, această limitare nu se aplică cazurilor cunoscute deja înainte de 1 octombrie 2016. Extinderea plafonării la toate cazurile va duce la o scădere a veniturilor din dobânzi colectate pentru bugetul UE. Impactul său financiar, pe baza sumelor de referință din ultimii ani (de la intrarea în vigoare a Regulamentului 2016/804 al Consiliului) este estimat la 27,5 milioane EUR/an.
            
         
         
            
                  
                     (1)
                  
                        Punctul 142: „În ceea ce privește Regulamentul Consiliului privind metodele și procedura de punere la dispoziție a resurselor proprii și privind măsurile pentru a răspunde necesităților trezoreriei, Comisia este invitată să ia în calcul prezentarea unei propuneri de revizuire a acestuia pentru a face față provocărilor legate de punerea la dispoziție a resurselor proprii.”
               
               
                  
                     (2)
                  
                        Regulamentul (UE, Euratom) nr. 609/2014 al Consiliului din 26 mai 2014 privind metodele și procedura de punere la dispoziție a resurselor proprii tradiționale și a resurselor proprii bazate pe TVA și pe VNB și privind măsurile pentru a răspunde necesităților trezoreriei, JO L 168, 7.6.2014, p. 39.
               
               
                  
                     (3)
                  
                        Decizia Consiliului din 26 mai 2014 privind sistemul de resurse proprii ale Uniunii Europene (Decizia 2014/335/UE, Euratom), JO L 168, 7.6.2014, p. 105.
               
               
                  
                     (4)
                  
                        Regulamentul (UE, Euratom) 2021/770 al Consiliului din 30 aprilie 2021 privind calcularea resursei proprii bazate pe deșeurile de ambalaje din plastic care nu sunt reciclate, privind metodele și procedura de punere la dispoziție a resursei proprii respective, privind măsurile menite să răspundă necesităților trezoreriei și privind anumite aspecte legate de resursa proprie bazată pe venitul național brut, JO L 165, 11.5.2021, p. 15.
               
               
                  
                     (5)
                  
                        Acordul interinstituțional din 16 decembrie 2020 dintre Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs în vederea introducerii de noi resurse proprii, JO L 433I, 22.12.2020, p. 28. 
               
               
                  
                     (6)
                  
                        Decizia (UE, Euratom) 2020/2053 a Consiliului din 14 decembrie 2020 privind sistemul de resurse proprii ale Uniunii Europene, JO L 424, 15.12.2020, p. 1. 
               
               
                  
                     (7)
                  
                        Regulamentul (UE, Euratom) 2021/768 al Consiliului din 30 aprilie 2021 de stabilire a măsurilor de punere în aplicare a sistemului de resurse proprii ale Uniunii Europene, JO L 165, 11.5.2021, p. 1.
               
               
                  
                     (8)
                  
                        Regulamentul (UE, Euratom) 2021/769 al Consiliului din 30 aprilie 2021 de modificare a Regulamentului (CEE, Euratom) nr. 1553/89 privind regimul unitar definitiv de colectare a resurselor proprii provenite din taxa pe valoarea adăugată, JO L 165, 11.5.2021, p. 9.
               
               
                  
                     (9)
                  
                        Consiliul, hotărând la propunerea Comisiei și după consultarea Parlamentului European și a Curții de Conturi, stabilește metodele și procedura prin care veniturile bugetare prevăzute de regimul resurselor proprii ale Uniunii se pun la dispoziția Comisiei și definește măsurile care trebuie aplicate pentru a răspunde, dacă este cazul, necesităților trezoreriei. 
               
               
                  
                     (10)
                  
                        JO C , , p. .
               
               
                  
                     (11)
                  
                        Regulamentul (UE, Euratom) nr. 609/2014 al Consiliului din 26 mai 2014 privind metodele și procedura de punere la dispoziție a resurselor proprii tradiționale și a resurselor proprii bazate pe TVA și pe VNB și privind măsurile pentru a răspunde necesităților trezoreriei (JO L 168, 7.6.2014, p. 39).
               
               
                  
                     (12)
                  
                        Regulamentul (UE, Euratom) 2016/804 al Consiliului din 17 mai 2016 de modificare a Regulamentului (UE, Euratom) nr. 609/2014 privind metodele și procedura de punere la dispoziție a resurselor proprii tradiționale și a resurselor proprii bazate pe TVA și pe VNB și privind măsurile pentru a răspunde necesităților trezoreriei (JO L 132, 21.5.2016, p. 85).
               
               
                  
                     (13)
                  
                        Decizia (UE, Euratom) 2020/2053 a Consiliului din 14 decembrie 2020 privind sistemul de resurse proprii ale Uniunii Europene și de abrogare a Deciziei 2014/335/UE, Euratom (JO L 424, 15.12.2020, p. 1). 
               
               
                  
                     (14)
                  
                        Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (JO L 347, 20.12.2013, p. 608).
               
               
                  
                     (15)
                  
                        Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320).
               
               
                  
                     (16)
                  
                        Regulamentul (UE) 2019/516 al Parlamentului European și al Consiliului din 19 martie 2019 privind armonizarea venitului național brut la prețurile pieței și de abrogare a Directivei 89/130/CEE, Euratom a Consiliului și a Regulamentului (CE, Euratom) nr. 1287/2003 al Consiliului (JO L 91, 29.3.2019, p. 19).
               
               
                  
                     (17)
                  
                        În ceea ce privește resursele proprii tradiționale (taxe agricole, cotizații pentru zahăr, taxe vamale), sumele indicate trebuie să fie sume nete, și anume sume brute după deducerea a 20 % reprezentând costuri de colectare.